Document ID: 32001D0393

Komisijas Lēmums
(2001. gada 4. maijs),
ar ko paredz dzīvnieku veselības nosacījumus un veterināro sertifikāciju attiecībā uz noteiktu bezpatogēnu olu importu no ārpuskopienas valstīm un sastāda to ārpuskopienu valstu sarakstu, no kurām dalībvalstis atļauj ievest minētās olas
(izziņots ar dokumenta numuru C(2001) 1174)
(Dokuments attiecas uz EEZ)
(2001/393/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 15. oktobra Direktīvu 90/539/EEK par dzīvnieku veselības nosacījumiem, kas reglamentē mājputnu un inkubējamo olu tirdzniecību Kopienā un to importu no trešām valstīm [1], kurā grozījumi izdarīti ar Direktīvu 1999/90/EK [2], un jo īpaši tās 23. pantu, 24. panta 2. punktu, 26. pantu un 27.a pantu,
tā kā:
(1) Noteiktas bezpatogēnu (SPF) olas ir inkubējamas olas, ko izmanto diagnostikas procedūrām laboratorijās, vakcīnu ražošanai un testēšanai, pētījumos un farmācijā un kas ir marķējamas ar zīmogu.
(2) Padomes 1975. gada 29. oktobra Regula (EEK) Nr. 2782/75 par inkubējamo olu un mājputnu cāļu ražošanu un tirdzniecību nosaka prasības attiecībā uz inkubējamo olu marķēšanu, un tās izpildes Komisijas Regula (EEK) Nr. 1868/77 [3] nosaka sīki izstrādātus piemērošanas noteikumus jo īpaši attiecībā uz inkubējamu olu marķēšanu.
(3) SPF olas nav derīgas lietošanai pārtikā.
(4) SPF olas nav konkrēti definētas Kopienas tiesību aktos, un tāpēc ir jāparedz konkrēta definīcija.
(5) SPF olas ir jāražo saskaņā ar spēkā esošo Eiropas Farmakopeju [4], kurā ir definētas prasības.
(6) Ar šo konkrēto prasību palīdzību ir jānovērš putnu gripas, Ņūkāslas slimības un citu attiecīgo putnu slimību iekļūšana Kopienā ar nosacījumu, ka piemēro visus pārējos šā lēmuma noteikumus.
(7) Dalībvalstis vēlas importēt SPF olas no valstīm, kuras netiek uzskatītas par brīvām no Ņūkāslas slimības un putnu gripas, bet kuras var sniegt apmierinošas dzīvnieku veselības garantijas attiecībā uz šo konkrēto produktu.
(8) SPF olas drīkst izmantot tikai tādās telpās, kur tās pēc izmantošanas ir jāiznīcina vai citādi jāapstrādā, lai novērstu slimības izplatīšanās risku.
(9) Šīs kategorijas olām ir jāizstrādā veterinārais sertifikāts un ir jāsagatavo atbilstīgs to ārpuskopienas valstu saraksts, kas drīkst izmantot šo apliecību, lai eksportētu minētās olas uz Kopienu.
(10) Šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
Šajā lēmumā piemēro šādu definīciju: "Noteiktas bezpatogēnu (SPF) olas" ir Padomes Direktīvas 90/539/EEK 2. panta 2. punktā paredzētās inkubējamās olas, kas iegūtas no "vistu saimēm, kurās nav noteiktu patogēnu", kā aprakstīts Eiropas farmakopejā, un ko paredzēts izmantot tikai diagnostikā, pētniecībā vai farmācijā.
2. pants
1. Dalībvalstis atļauj importēt SPF olas no ārpuskopienas valstīm vai ārpuskopienas valstu daļām, kas uzskaitītas I pielikumā, ar noteikumu, ka minētās olas atbilst II pielikumā norādītajām atbilstīgā veterinārā sertifikāta prasībām un ka tām ir pievienots šāds sertifikāts, kas ir pienācīgi aizpildīts un parakstīts.
2. Dalībvalstis atļauj importēt SPF olas tikai tad, ja tās ir marķētas ar zīmogu, kurā norādīts valsts ISO kods un uzņēmuma apstiprinājuma numurs, un ja uz iesaiņojuma tā pati informācija ir sniegta skaidri salasāmā veidā un norāda, ka sūtījumā ir šis konkrētais produkts; turklāt pēc muitas kontroles sūtījums jātransportē tieši uz galamērķi. Minētajam marķējumam jāatbilst olu tirdzniecības vispārējām prasībām, kas paredzētas 6. pantā Regulā (EEK) Nr. 2782/75, ievērojot jaunākos grozījumus, un tās izpildes Regulā (EEK) Nr. 1868/77.
3. pants
Neizmantotās olas, visi iepakojuma materiāli un visi olu atkritumi vai to daļas pēc izmantošanas jāsadedzina vai jāapstrādā citādā veidā, lai novērstu slimības izplatīšanās risku.
4. pants
Šo lēmumu piemēro noteiktām bezpatogēnu olām, kas sertificētas, sākot no 2001. gada 30. aprīļa.
5. pants
Šis lēmums ir adresēts dalībvalstīm.
Briselē, 2001. gada 4. maijā

Labels: 17
5
7
3
0